Årgang 2016 i Burgund vil gå inn i historiebøkene på grunn av frosten som rammet Côte d’Or natten til 26. april. På morgenkvisten blåste det kraftig opp og vinden feide vekk det beskyttende skylaget som lå over Côte d’Or. Temperaturen falt raskt og mye, til flere minusgrader. Vårfrost kan bekjempes effektivt på ulike måter så lenge den er ventet / annonsert via de mange meteorologiske værstasjonene som er stasjonert rundt omkring i Côte d’Or, men frosten natten til 26. april var ikke ventet og det var ikke gjort forebyggende tiltak. Så da frosten la seg over vinmarkene på morgenkvisten, var det ingenting å gjøre. Skaden var skjedd, og da skadeomfanget ble kjent, var det klart at frostskadene var de verste i Burgund siden 1981. Den første halvdelen av vekstsesongen 2016 huskes også for det kraftigste melduggangrepet i manns minne. Fordi vinmarkene var ekstremt fuktige, ble mekanisert ferdsel vanskelig. Det gjorde bekjempelsen av melduggangrepet til en tungvint manuell operasjon, også fordi de store nedbørsmengdene vasket bort midlene som ble anvendt i bekjempelsen av melduggangrepet og derfor måtte gjentas gang etter gang. Kombinasjonen av store frostskader og et massivt melduggangrep gjorde første halvdel av 2016 til et mareritt for produsentene.

Årsaken til omfanget av frostskadene skyldes for en stor del at vinmarkene var unormalt fuktige etter den vedvarende nedbøren gjennom vinteren. Det hadde vært 50 % varmere enn normalt med mer enn 100 % mer nedbør enn gjennomsnittet. Frostskader oppstår ved minus 3-4 grader når jorden er våt og luftfuktigheten høy i vinmarkene. Målingene på ulike steder i Côte d’Or viste mellom minus én og 4 grader med 100 % fuktighet, noe som resulterte i at omfanget av frostskadene varierte mye fra kommune til kommune og fra vinmark til vinmark, avhengig av de lokale temperaturene. Ofte er det vinmarkene i dalbunnen på flatmark som rammes verst fordi kulden samler seg her, men det totale bildet av frostskadene forklarer ikke omfanget og heller ikke den lokale fordelingen av frostskadene. Det var også en annen årsak til frostskadene, som forklarer hvorfor høyere beliggende vinmarker også fikk unngjelde. Kald luft fra platået, som spredte seg nedover vinmarkene gjennom dalførene som bryter åsryggen Côte d’Or flere steder, skadet mer eller mindre alvorlig en rekke vinmarker / deler av vinmarker ulike steder i åssidene i Côte d’Or. Således ble vinmarken Musigny rammet av frosten, mens den marginalt lavere beliggende vinmarken Amoureuses slapp billigere unna. Det samme mønsteret gjentok seg i Gevrey-Chambertin, der Chambertin ble hardt rammet av frost, mens nabovinmarken i nord, Chambertin Clos de Beze, slapp praktisk talt unna. Det samme mønsteret ser vi mange steder nord og sør i Côte d’Or. En appellasjon som Morey St.-Denis, med beliggenhet mellom Chambolle-Musigny og Gevrey-Chambertin, slapp så godt som helt unna frosten, slik at parsellen med Bonnes-Mares som ligger i Chambolle-Musigny, ble rammet, mens delen av vinmarken som ligger i Morey St.-Denis, slapp unna frostangrepet.

Det fuktige været fortsatte etter frostangrepet, og blomstringen dro ut som resultat av behandlingen av melduggangrepet og den vedvarende nedbøren. Problemene i 2016 så ikke ut til å ta slutt, og det var liten tro i regionen på at druematerialet kunne bli noe bedre enn mediokert og vinene deretter. Omsider snudde imidlertid været til det bedre. Midt i juli satte varmt og tørt vær inn og det gode været holdt seg ut september, med et forfriskende regnvær nå og da som bidro til å revitalisere vinmarkene. Som følge av vårfrosten og at de nye skuddene var på etterskudd ca. tre uker, ble vinhøsten forskjøvet frem til månedsskiftet september/oktober. De røde druene ble plukket siste uken av september under perfekte værforhold. En liten avling med et sunt og perfekt druemateriale ble resultatet av den stressende og vanskelige vekstsesongen. Overraskende nok var modningen av druematerialet like god som i den foregående 2015-årgangen. De nye skuddene produserte med andre ord like modne druer som druematerialet som hadde unnsluppet frostangrepet. Avlingene var på den annen side historisk lave, vi må tilbake til 2003 og 1991 for å finne tilsvarende lave avlinger i Côte d’Or. Avlingsreduksjonene lå på mellom 20 til 80 %, storparten minus 40-50 %. Reduksjonene på vinmarknivå spenner fra null til 100 %. Perfekte druer med høy konsentrasjon i kombinasjon med tykt skall førte til at et stort antall produsenter prioriterte en delikat vinifikasjon for å unngå for mye uttrekk av aromastoffer og tanniner. Det gjør at svært mange røde viner i 2016-årgangen fremstår som mer elegante og luftige enn det man skulle tro gitt den lille og konsentrerte avlingen og det gode modningsnivået. Den gode fysiologiske modningen på stilkene i 2016 resulterte også i at flere produsenter brukte en høyere prosentmessig andel enn det de ellers pleier å bruke.

2016 er (nok en gang) en liten og kvalitativt meget god avling i Burgund for pinot noir. Prisene reflekterer den lave tilgjengeligheten og den gode til fremragende kvaliteten. 2016 blir en kostbar årgang, det er det ingen tvil om. Markedet må regne med å kjempe om vinene i større grad enn ved den foregående bejublede 2015- årgangen. En rekke produsenter i de mest frosteksponerte områdene i Côte d’Or har ikke hatt nok druer til å lage hele porteføljen. Produksjonen hos disse er derved mindre enn i 2015-årgangen. De beste røde vinene i årgang 2016 er presise, detaljerte og konsentrerte med flott frukt, god friskhet og avrundet tanninstruktur. De kommer til å drikke godt tidlig og vil minst ha et drikkevindu på 20-30 år, som er mer enn nok for de fleste av oss. Da vi smakte vinene fra fat i desember 2017, registrerte vi at en rekke produsenter foretrakk 2016 fremfor den noe mindre typiske 2015-årgangen. For tilhengere av klassisk proporsjonerte røde burgundere med klokkeren frukt, høy friskhet og stor konsentrasjon, vil 2016 være en årgang det skal godt gjøres å avholde seg fra å kjøpe rikelig av.

For de hvite vinenes del er bildet langt på vei det samme som for de røde når det gjelder det kvantitative aspektet ved årgangen. Frosten tok sin del av avlingen sør for Côte de Beaune også, der samtlige av de store hvitvinsappellasjonene er lokalisert. Appellasjonene med størst nærhet til dalene som bryter opp åsryggen Côte d’Or, ble rammet med full styrke. Savigny-les-Beaune ble desimert, den nordlige delen av Chassagne-Montrachet, Pernand-Vergelesses, den nordlige delen av Beaune, store deler av Ladoix, den nordlige delen av Meursault, for å nevne noen områder, ble alle hardt rammet. Totalt sett er reduksjonen på mellom 30 og 80 %. Kvaliteten og stilen på hvitvinene varierer mye fra klassiske stedegne viner i en kjølig og presis stil til tropiske viner med lav syrlighet og tynne, vegetale viner basert på undermoden og grønn frukt. Det har derfor vært kritisk å selektere riktig kvalitet.